1. HNL

Kroatian ykkösliiga eli Prva hrvatska nogometna liga, nykyään viestintäsponsorin mukaan virallisesti T-Com 1. HNL, on Kroatian miesten jalkapalloilun korkein sarjataso. 
Liiga perustettiin 1991 Jugoslavian hajoamisen aikoihin. Ensimmäinen kausi käynnistyi helmikuussa vuonna 1992. Sarjan järjestää Kroatian jalkapalloliitto.

Liigaan osallistuu 10 joukkuetta ja kausi kestää heinä-elokuun vaihteen tienoilta toukokuuhun. Viimeiseksi sijoittunut joukkue putoaa suoraan Kakkosliigaan ja toiseksi viimeiseksi sijoittunut joukkue karsii Kakkosliigan kakkosen kanssa. Liigan voittaja pääsee Mestarien liigan ensimmäiselle karsintakierrokselle ja sijoille 2-4 sijoittuneet Konferenssiliigan toiselle karsintakierrokselle. 

Vuonna 1992 liigassa pelasi 12 joukkuetta. Vuonna 1994 joukkuemäärä nousi huippuunsa 18:aan. Vähitellen liitto siirtyi 12 joukkueen malliin, ja vuodesta 2013 lähtien sarjassa on pelannut 10 joukkuetta. Ainoat joukkueet, jotka ovat osallistuneet jokaiseen kauteen vuodesta 1992 lähtien, ovat Dinamo Zagreb, Hajduk Split, Rijeka ja Osijek.

Vuodesta 2003 lähtien liigalla on ollut useita nimisponsoreita. Lisäksi sarja nauttii maassa kattavasta tv-näkyvyydestä. Kroatian ykkösliiga on tasoltaan hyvää eurooppalaista keskitasoa. Sarja sijoittui UEFA:n maapistevertailussa sijalle 20. ajanjaksolla 2020–2024.

 Historia 
Kroatian ykkösliiga käynnistyi vuonna 1992 heti sen jälkeen, kun Kroatia julistautui itsenäiseksi entisestä Jugoslaviasta. Kroatialaiset seurat olivat kilpailleet Jugoslavian ensimmäisessä liigassa aina kauteen 1990–91 asti. Tuolla kaudella, juuri ennen Jugoslavian hajoamissotien puhkeamista, kroatialaisten ja serbialaisten joukkueiden välisissä otteluissa nähtiin rumia välikohtauksia. 

Ensimmäisen mestaruuden voitti Hajduk Split vuonna 1992. Kyseessä oli ainoa kausi, jolloin mestaruus ratkesi saman kalenterivuoden aikana. Seuraavalla kaudella (1992–93) mestariksi nousi Croatia Zagreb (tuolloinen Dinamo Zagrebin nimi), ja seura onkin voittanut liigan useammin kuin mikään muu seura.

Erityisen dominoiva jakso alkoi vuonna 2006, jolloin Dinamo Zagreb voitti peräti 11 perättäistä mestaruutta (2005–06 – 2015–16), jättäen suurimman kilpailijansa Hajdukin kauas taakseen.

Vuonna 2002 nähtiin harvinainen poikkeus, kun NK Zagreb nousi mestariksi ja oli ensimmäinen seura, joka katkaisi Dinamon ja Hajdukin kahden suurseuran monopolin.

Vuonna 2017 tapahtui mahdollisesti vieläkin suurempi sensaatio, kun Rijeka päätti Dinamon 11 vuoden valtakauden ja nousi vasta neljänneksi seuraksi, joka on koskaan voittanut Kroatian mestaruuden.

Joukkueet kaudella 2025–2026
Dinamo Zagreb
Gorica
Hajduk Split
Istra
Lokomotiva
Osijek
Rijeka
Slaven Belupo
Varaždin
Vukovar 1991

Mestarit
1992 HNK Hajduk Split
1993 NK Dinamo Zagreb (nimellä Croatia Zagreb)
1994 HNK Hajduk Split
1995 HNK Hajduk Split
1996 NK Dinamo Zagreb (nimellä Croatia Zagreb)
1997 NK Dinamo Zagreb (nimellä Croatia Zagreb)
1998 NK Dinamo Zagreb (nimellä Croatia Zagreb)
1999 NK Dinamo Zagreb (nimellä Croatia Zagreb)
2000 NK Dinamo Zagreb 
2001 HNK Hajduk Split
2002 NK Zagreb
2003 NK Dinamo Zagreb 
2004 HNK Hajduk Split
2005 HNK Hajduk Split
2006 NK Dinamo Zagreb
2007 NK Dinamo Zagreb
2008 NK Dinamo Zagreb
2009 NK Dinamo Zagreb
2010 NK Dinamo Zagreb
2011 NK Dinamo Zagreb
2012 NK Dinamo Zagreb
2013 NK Dinamo Zagreb
2014 NK Dinamo Zagreb
2015 NK Dinamo Zagreb
2016 NK Dinamo Zagreb
2017 HNK Rijeka
2018 NK Dinamo Zagreb
2019 NK Dinamo Zagreb

 Lähteet 

Aiheesta muualla
 Virallinen sivu

Ykkösliiga